Gy. Bárdos, poslanec: (2002-11-12):
Klub Strany maďarskej koalície plne podporuje hlavné ciele vlády, menovite posilnenie právneho štátu a plnú integráciu Slovenskej republiky do medzinárodných bezpečnostných a hospodárskych štruktúr, teda do Severoatlantickej aliancie a Európskej únie. Strana maďarskej koalície podporuje aj všetky ďalšie kroky, ktoré súvisia s integráciou, predovšetkým ten zámer vlády, aby Slovensko bolo dobre pripravené na vstup do Európskej únie, čo znamená medzi inými efektívnu pomoc v podnikateľskej sfére, veď iba silná domáca ekonomika môže zabezpečiť ozajstné, plnohodnotné členstvo v tejto hospodárskej spoločnosti. Strana maďarskej koalície však bude požadovať od vlády včasnú, presnú a rozsiahlu informáciu o tom, aké sú podmienky vstupu na základe vyjednaných a uzavretých kapitol v procese prístupových rokovaní medzi Slovenskom a Európskou úniou. Spoločnosť, teda občania Slovenskej republiky totiž majú právo na pravdivé informácie o pozitívach a o prípadných negatívach vstupu a to nielen preto, aby na základe takýchto informácií mohli zodpovedne povedať svoj názor na vstup formou referenda, ale predovšetkým preto, aby každý jeden občan, ktorý o to má záujem, mohol sa pripraviť na zmeny, aby nielen politicky a legislatívne, ale aj psychicky bola pripravená naša spoločnosť na integráciu do Európskej únie. Poslanci Strany maďarskej koalície vítajú zámer vlády zostriť boj proti korupcii. Boj proti korupcii sa spomína veľmi často v programovom vyhlásení vlády, pričom sú obsiahnuté prakticky všetky oblasti, počnúc zdravotníctvom a školstvom, končiac justíciou a verejným životom. Očakávajme od vlády v tomto smere veľmi presné a ľahko kontrolovateľné prvky, ktoré budú obsahovať aj konkrétne možnosti postihu všetkých, ktorí sa dopustia trestného činu tohto druhu. Sme presvedčení, že korupcia je taký jav v našej spoločnosti, ktorý bráni posilneniu právneho vedomia občanov a teda aj budovaniu právneho štátu a je aj brzdou hospodárskeho rozvoja, keďže vieme, že viacerí zahraniční investori neprichádzajú na Slovensko práve kvôli vysokej miere korupcie. Treba teda dosiahnuť, aby boj proti korupcii nebol len oznámený alebo vyhlásený, ale aby priniesol aj konkrétne výsledky, teda aby boli kroky vlády účinnejšie ako doposiaľ. V tejto snahe bude určite nápomocná aj Národná rada Slovenskej republiky. Vážené kolegyne, vážení kolegovia, Strana maďarskej koalície roky upozorňuje na to, že rozvoj Slovenskej republiky je nerovnomerný, že sú obrovské rozdiely medzi jednotlivými regiónmi, čo nie je žiaduci jav. Roky hovoríme aj o tom, že sú na Slovensku regióny, ktoré sú zanedbávané už desaťročia, čo znamená, že bez pomoci štátu, trebárs aj konkrétnych štátnych investícií, nie sú schopné rozvoja, nie sú v stave dobehnúť rozvinutejšie časti štátu. Hovoríme o tom, že Slovensko nie je len hlavné mesto Slovenskej republiky Bratislava a okolie. Preto poslanci Strany maďarskej koalície podporujú zámer vlády venovať väčšiu pozornosť týmto regiónom. Dúfame, že vláda a jej poverené orgány budú dbať aj o to, aby tieto regióny plnohodnotne sa mohli zapojiť aj do čerpania finančnej podpory z rôznych fondov Európskej únie a týmto cieľom poskytne aj odbornú pomoc v procese vypracovávania projektov podľa požiadaviek príslušných orgánov Európskej komisie. V spojitosti s touto otázkou chcem ubezpečiť vládu Slovenskej republiky, že klub poslancov Strany maďarskej koalície bude ju podporovať v úsilí reformy daňového systému tak, ako je to sformulované v programovom vyhlásení vlády, to znamená postupne znižovať daňové a odvodové povinnosti právnických a fyzických osôb a zároveň dosiahnuť decentralizáciu daňového systému tak, aby miestne samosprávy a samosprávne kraje získali stále viac finančných prostriedkov z daní a odvodov bez prerozdeľovacieho procesu. Súhlasíme s programovým vyhlásením vlády aj v tom, že treba dosiahnuť zníženie deficitnosti verejných financií, ako aj tým, že treba zreformovať predovšetkým tie rezorty, ktoré sú významné výdavkové sféry, lebo znižovanie daní a odvodov bez takýchto zmien v zásade je nezrealizovateľné. Čakajú nás samé zmeny, sformuloval svoj názor jeden z novinárov, a som rád, že vláda vo svojom programovom vyhlásení sa zaviazala k razantným krokom, k reformám v školstve, zdravotníctve, sociálnej sfére, justícii, k zmenám vo verejnej správe, v daňovom systéme, v poľnohospodárstve, v regionálnej politike. Skúsenosti Strany maďarskej koalície z predošlých štyroch rokov však nabádajú poslancov, aby dôsledne požadovali od vlády a jednotlivých ministerstiev konkrétne kroky, aby zmeny boli uskutočnené bez prieťahov, rýchlo a razantne. Poslanci Strany maďarskej koalície budú požadovať od vlády, aby zákony a nariadenia, ktoré je potrebné prijať k uskutočneniu konkrétnych zmien, pripravili podľa možnosti v prvom roku vládnutia, predložili v parlamente a to tak, aby poslanci koaliční, ako aj opoziční, mali dostatok času na preštudovanie jednotlivých návrhov, aby výbory parlamentu mali dostatok času na dôkladnú a podrobnú diskusiu o jednotlivých návrhoch. Nesmieme zopakovať chyby z uplynulých štyroch rokov, nesmieme dopustiť, aby sa dobré úmysly a zámery stali obeťou nekonečných politických dohadovaní a aby potom všetky závažné rozhodnutia bolo treba prijať bez možnosti odbornej analýzy a dôkladnej diskusie. Vážený pán predseda, vážený pán premiér, páni ministri, kolegyne, kolegovia. Poslanecký klub Strany maďarskej koalície podporuje Programové vyhlásenie vlády Slovenskej republiky a urobí všetko pre to, aby vláda postupovala rozvážne a razantne, aby zmeny, ktoré sú predostreté v programovom vyhlásení, boli dosiahnuté čím skôr. Sme presvedčení o tom, že Slovensko potrebuje tieto zmeny, sme presvedčení i o tom, že tieto zmeny pomôžu vytvoriť podmienky udržateľného rozvoja na Slovensku, pomôžu zdravému rozvoju štátu, politiky, hospodárstva a spoločnosti tak, aby sme mohli byť už v blízkej budúcnosti rovnocenným partnerom štátov Európy a plnohodnotným členom Severoatlantickej aliancie a Európskej únie. Dámy a páni, záverom mi dovoľte tlmočiť stanovisko poslaneckého klubu. Poslanci Strany maďarskej koalície budú hlasovať za programové vyhlásenie vlády Mikuláša Dzurindu a tým vyjadria aj podporu novému kabinetu. Ďakujem vám za pozornosť. (Potlesk.)